สินเชื่อบ้านม.ค.แผ่ว
สินเชื่อบ้านเดือนแรกของปีนี้หด อัตราจองซื้อลดลง โดยเฉพาะคอนโดทำให้ผู้ประกอบการชะลอเปิดโครงการใหม่
5 มี.ค. 2558

สินเชื่อบ้านเดือนแรกของปีนี้หด อัตราจองซื้อลดลง โดยเฉพาะคอนโดทำให้ผู้ประกอบการชะลอเปิดโครงการใหม่
ธนาคารแห่งประเทศไทย (ธปท.) รายงานภาวะอสังหาริมทรัพย์ในเขตกรุงเทพฯ และปริมณฑลเดือน ม.ค.ที่ผ่านมา พบว่า ชะลอตัวลงทั้งการซื้อและการขาย เนื่องจากครัวเรือนระมัดระวังการใช้จ่ายจากภาวะเศรษฐกิจที่ฟื้นตัวค่อนข้างช้า ส่งผลให้ผู้ประกอบการชะลอการเปิดการขายโครงการใหม่ลดลง 239 หน่วย หรือลดลง 2.6%
ทั้งนี้ สถาบันการเงินยังระมัดระวังการให้สินเชื่อ ทำให้การอนุมัติเงินกู้ที่อยู่อาศัยของธนาคารพาณิชย์ใน กทม.และปริมณฑลลดลง 736 หน่วย หรือ 12.9% จาก 5,698 หน่วย ในเดือนก่อน เหลือ 4,962 หน่วย โดยเฉพาะอาคารชุดลดลงมากที่สุด ขณะที่อัตราการจองซื้อที่อยู่อาศัยเฉลี่ยในช่วง 3 เดือนนี้ยังต่ำลงมาอยู่ที่ 27.9% จากในช่วงปี 2549–2557 มีค่าเฉลี่ยอยู่ที่ 37.5%
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธปท. เปิดเผยว่า สินเชื่อซื้อที่อยู่อาศัยยังถือว่ามีแนวโน้มเติบโตแม้ว่าจะไม่สูงในอัตราเลข 2 หลัก แต่ก็ถือว่ามีแนวโน้มที่ดีสอดคล้องกับภาวะเศรษฐกิจ หากลูกค้าเข้าเกณฑ์มาตรฐานธนาคารก็ให้กู้ แต่กลัวความเสี่ยงจึงเพิ่มมาตรฐานปล่อยกู้เข้มงวดขึ้น